b'\n_START_ARTICLE_\nPorvoon Weikot\n_START_SECTION_\nHistoriaa\n_START_PARAGRAPH_\nKirjailijat\xc2\xa0K. Heiskanen\xc2\xa0ja\xc2\xa0O. Sneeki\xc2\xa0sek\xc3\xa4 Porvoon Ty\xc3\xb6v\xc3\xa4enyhdistys perustivat 7.9.1902 j\xc3\xa4senist\xc3\xb6ns\xc3\xa4 keskuuteen voimistelu- ja urheiluseuran, jonka voimisteluharjoitukset alkoivat jo samana syksyn\xc3\xa4. Harjoituspaikkana toimi aluksi ruotsinkielisen lyseon voimistelusali. Ty\xc3\xb6v\xc3\xa4enyhdistyksen oma talo valmistui vuonna 1915. Seuran alkuper\xc3\xa4inen nimi oli\xc2\xa0Porvoon Ty\xc3\xb6v\xc3\xa4en Voimistelu- ja Urheiluseura. Vuonna 1910 seura nimettiin\xc2\xa0Porvoon Ty\xc3\xb6v\xc3\xa4en Voimistelu- ja Urheiluseura Weikoiksi. My\xc3\xb6hemmin lajivalikoima laajentui\xc2\xa0yleisurheilulla, painilla,\xc2\xa0hiihdolla ja\xc2\xa0py\xc3\xb6r\xc3\xa4ilyll\xc3\xa4. Vuonna 1911 Porvoon Weikot perusti alajaostot\xc2\xa0Hamariin\xc2\xa0ja kolme vuotta my\xc3\xb6hemmin\xc2\xa0Kerkkooseen. Nykyisin n\xc3\xa4m\xc3\xa4 jaostot tunnetaan Hamarin Elona\xc2\xa0ja\xc2\xa0Kerkkoon Eskoina._NEWLINE_Py\xc3\xb6r\xc3\xa4ilytoiminta k\xc3\xa4ynnistyi vuonna 1914. Sis\xc3\xa4llissodan j\xc3\xa4lkeen elettiin Weikoissa hiljaiseloa, kunnes vuonna 1919 seuran takavarikoitu omaisuus palautettiin ja ty\xc3\xb6v\xc3\xa4entalo saatiin taas avattua harjoitteluk\xc3\xa4ytt\xc3\xb6\xc3\xb6n. Vuonna 1922 perustettiin palloilujaos. 1932 toiminta laajeni\xc2\xa0j\xc3\xa4\xc3\xa4pallolla. Moottoripy\xc3\xb6r\xc3\xa4ily\xc3\xa4\xc2\xa0Weikoissa harrastettiin 1930-luvulle asti, mutta toiminta loppui, koska rahaa py\xc3\xb6rien ostoon ei en\xc3\xa4\xc3\xa4 l\xc3\xb6ytynyt.\xc2\xa0Nyrkkeilyss\xc3\xa4 Weikkojen\xc2\xa0voimakausi ajoittuu 1940- ja 1950-luvuille. Tuolloin menestyst\xc3\xa4 niitti seuran nykyinen kunniapuheenjohtaja\xc2\xa0Sulo Manninen. Vuonna 1949 Weikot toivat Porvooseen\xc2\xa0j\xc3\xa4\xc3\xa4kiekon. Lajia jatkettiin seurassa aina vuoteen 1977 asti._NEWLINE_1960-luvulla Weikoissa yleisurheiltiin, naisvoimisteltiin, hiihdettiin ja pelattiin jalkapalloa sek\xc3\xa4 j\xc3\xa4\xc3\xa4kiekkoa. Paini ja nyrkkeily olivat tuolloin tauolla vet\xc3\xa4j\xc3\xa4pulan vuoksi.\xc2\xa01970-luvulla seuran j\xc3\xa4senm\xc3\xa4\xc3\xa4r\xc3\xa4 l\xc3\xa4henteli jopa 700 j\xc3\xa4sent\xc3\xa4, johtuen aktiivisista jalkapallojunioreista. Tuolloin my\xc3\xb6s paini palasi takaisin seuran lajivalikoimaan, ja 1980-luvun lopulla my\xc3\xb6s nyrkkeily. Jalkapalloilu p\xc3\xa4\xc3\xa4ttyi Weikoissa vuonna 1997, jolloin Porvooseen perustettiin jalkapallon erikoisseura\xc2\xa0FC Futura. Muutenkin Porvoon Weikot on antanut tilaa muille paikallisille erikoisseuroille, l\xc3\xa4hte\xc3\xa4m\xc3\xa4tt\xc3\xa4 kilpailemaan niiden kanssa harrastajista._NEWLINE_Painissa Porvoon Weikot on saavuttanut useita TUL:n mestaruuksia sek\xc3\xa4 menneisyydess\xc3\xa4 ett\xc3\xa4 2000-luvulla. Veljekset Mika ja Ville Turtiainen toivat Porvooseen Japanista sumopainin\xc2\xa0nuorten joukkuepronssia. Nyrkkeilyss\xc3\xa4 seuran ehdoton ykk\xc3\xb6siskij\xc3\xa4 on Sulo Manninen. H\xc3\xa4n on edustanut Suomea 1950-luvulla viidesti, jopa Helsingin olympiakisoissa. T\xc3\xa4ll\xc3\xb6in tosin varamiehen\xc3\xa4.\xc2\xa0PM-pronssia\xc2\xa0Manninen sai\xc2\xa0G\xc3\xb6teborgista\xc2\xa0vuonna 1955. Lopulta Manninen otteli tasan 200 ottelua, koska oli p\xc3\xa4\xc3\xa4tt\xc3\xa4nyt, ett\xc3\xa4 t\xc3\xa4m\xc3\xa4 on hyv\xc3\xa4 tasaluku.\n_START_SECTION_\nNykyinen toiminta\n_START_PARAGRAPH_\nMy\xc3\xb6s t\xc3\xa4ll\xc3\xa4 hetkell\xc3\xa4 tunnetuin suomalaisiskij\xc3\xa4\xc2\xa0Robert Helenius\xc2\xa0on aloittanut nyrkkeilyuransa Porvoon Weikoissa ja voittanut seuralle mm. kaksi\xc2\xa0nuorten EM-pronssia. Juhlavuonna 2002 nyrkkeilij\xc3\xa4t erosivat Weikoista omaksi seurakseen._NEWLINE_Nykyisin Porvoon Weikot on vain painiin erikoistunut seura.\xc2\xa0Vuonna 2013 Porvoon Weikkojen puheenjohtaja Mika Vuori valittiin Kansainv\xc3\xa4lisen ty\xc3\xb6v\xc3\xa4enurheiluliiton CSIT:n painipresidentiksi\xc2\xa0liiton yleiskokouksessa Bulgarian Varnassa.\xc2\xa0Vuodesta 2015 l\xc3\xa4htien Vuori on toiminut Suomen Painiliiton hallituksen j\xc3\xa4senen\xc3\xa4.'